EVROPSKA KOMISIJA Bruselj, 18.6.2021 COM(2021) 332 final 2021/0160(NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Luksemburg {SWD(2021) 159 final}



2021/0160 (NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Luksemburg SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost in zlasti člena 20 Uredbe, ob upoštevanju predloga Evropske komisije, ob upoštevanju naslednjega: (1)Izbruh COVID-19 negativno vpliva na gospodarstvo Luksemburga. V letu 2019 je bruto domači proizvod na prebivalca (BDP na prebivalca) Luksemburga znašal 328 % povprečja EU. V skladu s pomladansko napovedjo Komisije 2021 se je realni BDP Luksemburga v letu 2020 zmanjšal za 1,3 %, v letih 2020 in 2021 pa naj bi se skupno povečal za 3,1 %. Dolgoročnejši vidiki z učinkom na srednjeročno gospodarsko uspešnost vključujejo predvsem razmeroma nizke stopnje delovne aktivnosti, zlasti pri starejših delavcih, in pomanjkanje kvalificirane delovne sile, kar zaostrujejo rastoče cene nepremičnin; vse to podjetjem preprečuje, da bi v celoti izkoristila priložnosti, ki jih ponujata zeleni in digitalni prehod za diverzifikacijo gospodarstva. (2)Svet je 9. julija 2019 in 20. julija 2020 v okviru evropskega semestra na Luksemburg naslovil priporočila. Priporočil je zlasti, naj (i) sprejme vse potrebne ukrepe za učinkovit odziv na epidemijo, ohranitev gospodarstva in podporo okrevanju, ki bo sledilo; če gospodarske razmere to omogočajo, izvaja fiskalne politike, namenjene doseganju preudarnih srednjeročnih fiskalnih položajev in zagotavljanju vzdržnosti dolga ob krepitvi naložb; izboljša odpornost zdravstvenega sistema z zagotovitvijo zadostnega števila zdravstvenih delavcev ter pospeši reforme za izboljšanje upravljanja zdravstvenega sistema in e-zdravja; (ii) ublaži posledice krize za zaposlovanje, s posebnim poudarkom na ljudeh, ki so v težkem položaju na trgu dela; (iii) zagotovi učinkovito izvajanje ukrepov za podporo likvidnosti podjetij, zlasti malih in srednjih podjetij ter samozaposlenih; da prednost zrelim javnim naložbenim projektom, spodbuja zasebne naložbe za pospešitev gospodarskega okrevanja; osredotoči naložbe na zeleni in digitalni prehod, zlasti na trajnostni promet in stavbe ter čisto in učinkovito proizvodnjo in rabo energije, in na ta način prispeva k postopnemu razogljičenju gospodarstva ter spodbuja inovacije in digitalizacijo, zlasti v poslovnem sektorju; (iv) zagotovi učinkovit nadzor in izvrševanje okvira za boj proti pranju denarja, kar zadeva strokovnjake, ki ponujajo storitve za sklade in družbe ter investicijske storitve, ter pospeši ukrepe za obravnavo elementov davčnega sistema, ki spodbujajo agresivno davčno načrtovanje, zlasti s plačili v tujino. Po oceni napredka pri izvajanju teh priporočil za posamezne države ob predložitvi načrta za okrevanje in odpornost Komisija ugotavlja, da je bilo priporočilo o sprejetju vseh potrebnih ukrepov v skladu s splošno odstopno klavzulo za učinkovit odziv na pandemijo, ohranjanje gospodarstva in podporo okrevanju, ki bo sledilo, izvedeno v celoti. V zvezi s priporočilom o podpori likvidnosti podjetij in priporočilom o dajanju prednosti zrelim javnim naložbenim projektom za pospešitev gospodarskega okrevanja je bil dosežen znaten napredek. (3)[V priporočilu Sveta o ekonomski politiki euroobmočja je bilo državam članicam euroobmočja priporočeno, naj ukrepajo, tudi prek načrtov za okrevanje in odpornost, da bi med drugim zagotovile naravnanost politike, ki podpira okrevanje, ter nadalje povečale konvergenco, odpornost ter trajnostno in vključujočo rast. V priporočilu Sveta je bila priporočena tudi okrepitev nacionalnih institucionalnih okvirov, zagotovitev makrofinančne stabilnosti ter dokončanje ekonomske in monetarne unije (EMU) in okrepitev mednarodne vloge eura.] [Če priporočilo Sveta ne bo sprejeto do sprejetja tega izvedbenega sklepa Sveta, se ta uvodna izjava izbriše.] (4)Luksemburg je 30. aprila 2021 Komisiji predložil nacionalni načrt za okrevanje in odpornost v skladu s členom 18(1) Uredbe (EU) 2021/241. Načrt je bil predložen po postopku posvetovanja z lokalnimi in regionalnimi organi, socialnimi partnerji, organizacijami civilne družbe, mladinskimi organizacijami in drugimi ustreznimi deležniki, izvedenem v skladu z nacionalnim pravnim okvirom. Nacionalna odgovornost za načrte za okrevanje in odpornost je podlaga za njihovo uspešno izvajanje in trajni učinek na nacionalni ravni ter verodostojnost na evropski ravni. Komisija je na podlagi člena 19 navedene uredbe ocenila ustreznost, uspešnost, učinkovitost in skladnost načrta za okrevanje in odpornost v skladu s smernicami za ocenjevanje iz Priloge V k navedeni uredbi. (5)Načrti za okrevanje in odpornost bi morali slediti splošnim ciljem mehanizma za okrevanje in odpornost, vzpostavljenega z Uredbo (EU) 2021/241, in instrumenta EU za okrevanje, vzpostavljenega z Uredbo Sveta (EU) 2020/2094, da bi podprli okrevanje po krizi zaradi COVID-19. Morali bi spodbujati ekonomsko, socialno in teritorialno kohezijo s prispevanjem k šestim stebrom iz člena 3 Uredbe (EU) 2021/241. (6)Izvajanje načrtov držav članic za okrevanje in odpornost bo pomenilo usklajena prizadevanja za naložbe in reforme po vsej Uniji. Z usklajenim in hkratnim izvajanjem teh reform in naložb ter izvajanjem čezmejnih projektov se bodo te reforme in naložbe medsebojno krepile in ustvarile pozitivne učinke prelivanja po vsej Uniji. Zato bo približno tretjina učinka mehanizma na rast in ustvarjanje delovnih mest v državah članicah posledica prelivanja iz drugih držav članic. Uravnotežen odziv, ki prispeva k šestim stebrom (7)V skladu s členom 19(3)(a) Uredbe (EU) 2021/241 in oddelkom 2.1 Priloge V k navedeni uredbi načrt za okrevanje in odpornost v veliki meri (ocena A) predstavlja celovit in ustrezno uravnotežen odziv na gospodarske in socialne razmere ter s tem ustrezno prispeva k vsem šestim stebrom iz člena 3 navedene uredbe ob upoštevanju specifičnih izzivov, s katerimi se sooča zadevna država članica, in dodeljenih finančnih sredstev zadevne države članice.

(8)Luksemburg v načrtu za okrevanje in odpornost predstavlja širok nabor naložb in reform. Poleg tega namerava Luksemburg dopolniti podporo na podlagi Uredbe (EU) 2021/241 z uporabo dodatnih nacionalnih sredstev za izvajanje naložb in reform, vključenih v načrt. Ta struktura z dodatnimi nacionalnimi sredstvi omogoča Luksemburgu, da kljub omejenemu najvišjemu finančnemu prispevku vključuje ukrepe, ki razumno prispevajo k vsem šestim stebrom člena 3 navedene uredbe. (9)Luksemburg pri izbiri ukrepov močno poudarja zeleni in digitalni prehod s 60,9-odstotnim podnebnim prispevkom in 31,6-odstotnim digitalnim prispevkom, kar je precej več od ustreznih najnižjih dodeljenih sredstev v višini 37 % oziroma 20 %. Zelene komponente načrta za okrevanje in odpornost so tudi na splošno skladne z luksemburškim nacionalnim energetskim in podnebnim načrtom, nekateri projekti, predlagani v načrtu, pa so tudi del širših strategij, kot je projekt, namenjen na znanju temelječemu gospodarstvu. Načrt za okrevanje in odpornost ima tudi razmeroma močno socialno razsežnost (znanja in spretnosti, zdravje ter stanovanja), s čimer bo okrepil ekonomsko, socialno in teritorialno kohezijo. Obravnavanje vseh ali pomembnega dela izzivov, opredeljenih v priporočilih za posamezne države (10)V skladu s členom 19(3)(b) Uredbe (EU) 2021/241 in oddelkom 2.2 Priloge V k navedeni uredbi se pričakuje, da bo načrt za okrevanje in odpornost prispeval k učinkovitemu obravnavanju vseh ali pomembnega dela izzivov (ocena A), opredeljenih v zadevnih priporočilih za posamezno državo, vključno z njihovimi fiskalnimi vidiki, naslovljenih na Luksemburg, ali izzivov, opredeljenih v drugih ustreznih dokumentih, ki jih je Komisija uradno sprejela v okviru evropskega semestra. (11)Za priporočila v zvezi s takojšnjim odzivom fiskalne politike na pandemijo se lahko šteje, da ne spadajo na področje uporabe luksemburškega načrta za okrevanje in odpornost, ne glede na dejstvo, da se je Luksemburg na splošno ustrezno in zadostno odzval na takojšnjo potrebo po podpori gospodarstvu s fiskalnimi sredstvi v letih 2020 in 2021 v skladu z določbami splošne odstopne klavzule. (12)Načrt vključuje obsežen sklop reform in naložb, ki se vzajemno krepijo in prispevajo k učinkovitemu obravnavanju vseh ali pomembnega dela gospodarskih in socialnih izzivov, opredeljenih v priporočilih za posamezno državo, ki jih je Svet v okviru evropskega semestra leta 2019 in leta 2020 naslovil na Luksemburg, glede (i) politik trga dela (obravnavanje neskladij v znanju in spretnostih, povečanje zaposljivosti starejših delavcev), (ii) odpornosti zdravstvenega sistema, (iii) povečanja števila razpoložljivih stanovanj, (iv) zelenega prehoda (naložbe v proizvodnjo energije iz obnovljivih virov, trajnostni promet, varstvo okolja in biotsko raznovrstnost), (v) digitalnega prehoda (izboljšanje povezljivosti ter digitalnih spretnosti in znanj prebivalstva, spodbujanje digitalizacije podjetij in javne uprave), (vi) učinkovitega nadzora in izvrševanja okvira za preprečevanje pranja denarja. (13)Naložbe v programe poklicnega usposabljanja za iskalce zaposlitve oziroma delavce, vključene v shemo skrajšanega delovnega časa, veliko prispevajo k razvoju znanj in spretnosti. Ti programi poklicnega usposabljanja bi morali prispevati tudi k ublažitvi posledic krize za zaposlovanje. Načrt vključuje tudi dopolnilno reformo, s katero bi se morali oblikovati nadaljnji programi poklicnega usposabljanja za najbolj obetavne profile delovnih mest. (14)Odpornost in upravljanje zdravstvenega sistema naj bi se okrepila z reformami in naložbami, namenjenimi reševanju nekaterih strukturnih težav zdravstvenega sektorja v Luksemburgu – pomanjkanja zdravstvenih delavcev in potrebe po povečanju učinkovitosti zdravstvenega sistema – zlasti z njegovo digitalizacijo. Reforma za zakonodajno preoblikovanje kompetenc različnih zdravstvenih delavcev bi morala povečati privlačnost zdravstvenih poklicev in ponuditi odziv na pomanjkanje zdravstvenih delavcev glede na vse večje povpraševanje po oskrbi. Naložbe bi morale prispevati tudi k razvoju digitalizacije zdravstvenega sektorja, vključno z interoperabilnostjo. Enotni digitalni register zdravstvenih poklicev bi moral omogočiti upravljanje podatkov o zdravstvenih delavcih v Luksemburgu, kar bo omogočilo kratkoročne in srednjeročne demografske projekcije ter boljše ugotavljanje potreb po zdravnikih po strokovnih področjih in geografskih območjih. To bi moralo prispevati k predvidevanju pomanjkanja strokovnjakov. Tudi razvoj posvetovanj na daljavo je način za omejitev pritiska na zdravstvene delavce, hkrati pa zmanjšuje potrebo po fizičnem potovanju med pandemijo COVID-19. (15)Načrt za okrevanje in odpornost bi moral prispevati k izboljšanju trajnostnosti prometa. Vključuje reformo za spodbujanje javnih naročnikov k nakupu brezemisijskih ali nizkoemisijskih vozil ter naložbo v nadaljnjo razširitev omrežja polnilnih postaj za električna vozila po vsej državi. (16)Za varstvo naravnega okolja in biotske raznovrstnosti se prizadeva z ukrepi, ki spodbujajo občine, da vlagajo v izboljšanje naravnega okolja in stanja biotske raznovrstnosti svojih mestnih, odprtih, vodnih in gozdnih območij. (17)Z naložbami in reformami bi bilo treba podpreti povečanje ponudbe stanovanj, zlasti s povečanjem spodbud in odpravo ovir za gradnjo. Zakonodajna prenovitev stanovanjskega pakta bi morala spodbuditi občine k ustvarjanju cenovno dostopnih stanovanj. Proizvodnja energije iz obnovljivih virov v okviru naložbenega projekta „Neischmelz“ bi morala podpreti vzpostavitev novega stanovanjskega okrožja ter prispevati k čisti proizvodnji energije. (18)Načrt za okrevanje in odpornost vključuje naložbe v digitalizacijo in inovacije ter prispeva k digitalnemu prehodu. V programih usposabljanja „FutureSkills“ in „Digital Skills“ je poudarek na razvoju digitalnih znanj in spretnosti. Naložbe v interoperabilen digitalni register zdravstvenih delavcev in telemedicino bi morale podpreti digitalizacijo zdravstva. Ukrepi za spodbujanje na podatkih temelječega gospodarstva bi morali okrepiti varnost osebnih podatkov z uvedbo zelo inovativnih izjemno varnih kvantnokomunikacijskih rešitev. Z digitalizacijo in izboljšanjem interoperabilnosti naj bi se povečali uspešnost in učinkovitost javnih uprav in njihovih storitev. (19)Načrt vključuje tudi več reform v podporo izvajanju priporočila za posamezno državo, naj Luksemburg zagotovi učinkovit nadzor in izvrševanje okvira za boj proti pranju denarja, kar zadeva strokovnjake, ki ponujajo storitve za sklade in družbe ter investicijske storitve. Namen teh reform je okrepiti okvir za boj proti pranju pranja denarja in njegovo izvrševanje, bolje uporabljati evidentirane podatke o pravnih osebah, bolje razumeti tveganja pranja denarja in financiranja terorizma kot podlago za ciljno usmerjene ukrepe za zmanjšanje teh tveganj ter pojasniti veljavne sankcije. Poleg tega bo ureditev, ki se uporablja za ponudnike storitev za sklade in družbe, pregledana in okrepljena s spremembo ustrezne zakonodaje. (20)Načrt vključuje zakonodajni ukrep, ki je začel veljati 1. marca 2021, o prepovedi odbitnosti v tujino usmerjenih licenčnin in plačil obresti nekooperativnim davčnim jurisdikcijam. Vendar ta ukrep ustreza izvajanju dogovora, doseženega na ravni Sveta EU decembra 2019, ki velja za vse države članice ne glede na to, ali jim je bilo izdano priporočilo glede obravnave agresivnega davčnega načrtovanja v okviru evropskega semestra. Prispevek k potencialu rasti, ustvarjanju delovnih mest ter gospodarski, socialni in institucionalni odpornosti (21)V skladu s členom 19(3)(c) Uredbe (EU) 2021/241 in oddelkom 2.3 Priloge V k navedeni uredbi se pričakuje, da bo imel načrt za okrevanje in odpornost velik vpliv (ocena A) na krepitev potenciala rasti, ustvarjanje delovnih mest ter gospodarsko, socialno in institucionalno odpornost Luksemburga, za kar je bistvenega pomena dobro delujoč notranji trg, s tem pa bo načrt prispeval k izvajanju evropskega stebra socialnih pravic, vključno s spodbujanjem politik za otroke in mlade; poleg tega se pričakuje, da bo imel načrt velik vpliv na ublažitev gospodarskih in socialnih posledic krize zaradi COVID-19 ter s tem okrepil ekonomsko, socialno in teritorialno kohezijo in konvergenco v Uniji. (22)Simulacije, ki so jih opravile službe Komisije, kažejo, da bi lahko načrt do leta 2026 povečal BDP Luksemburga za 0,5 % do 0,8 %. Načrt za okrevanje in odpornost vključuje znatno število reform in naložb, ki bodo odpravljale posledice krize, pa tudi okrepile potencial Luksemburga za rast ter njegovo gospodarsko, socialno in institucionalno odpornost. Naložbe in reforme iz načrta naj bi spodbujale okrevanje, skladno z zelenim in digitalnim prehodom. Prispevale naj bi tudi k reševanju vztrajnega pomanjkanja kvalificirane delovne sile, ki je omejujoč dejavnik za rast in naložbe, zlasti na področju informacijskih in komunikacijskih tehnologij ter zdravja. Načrt predvsem vključuje več ukrepov, ki iskalcem zaposlitve zagotavljajo stalne spletne programe za razvoj digitalnih in drugih v prihodnost usmerjenih znanj in spretnosti, ki jih je razvila prenovljena agencija za razvoj zaposlovanja (ADEM) za povečanje zaposlitvenih možnosti. Drugi ukrepi širše strategije digitalnega upravljanja naj bi prispevali k spodbujanju digitalnega povezovanja v zasebnem sektorju, zlasti z umestitvijo uporabniške izkušnje v središče. Ukrepi, vključeni v načrt, poleg tega podpirajo boljšo dostopnost stanovanj, čistejše in učinkovitejše prometne sisteme ter boljšo dostopnost in kakovost zdravstvenega sistema. (23)Načrt za okrevanje in odpornost predvideva znatne naložbe za reševanje socialnih izzivov ter izboljšanje socialne kohezije in vključevanja ranljivih skupin. Eden od ukrepov iz načrta na primer vključuje cilj glede udeležbe starejših delavcev za spodbujanje njihove udeležbe in lajšanje vključevanja oseb, ki bodo bolj verjetno brez najnovejših digitalnih znanj in spretnosti, na trg dela. Cilj načrta je do leta 2030 doseči enega od krovnih ciljev akcijskega načrta za evropski steber socialnih pravic za EU do leta 2030, in sicer, da bi se moralo vsako leto vsaj 60 % odraslih udeležiti programov usposabljanja. Poleg tega naj bi naložbe v načrt za okrepitev zdravstvenega sistema koristile najranljivejšim osebam. To naj bi prispevalo tudi k izvajanju evropskega stebra socialnih pravic in socialni koheziji z izboljšanjem dostopnosti zdravstvenega varstva na manj pokritih območjih. Načelo, da se ne škoduje bistveno (24)V skladu s členom 19(3)(d) Uredbe (EU) 2021/241 in oddelkom 2.4 Priloge V k navedeni uredbi se pričakuje, da bo načrt za okrevanje in odpornost zagotovil, da noben ukrep (ocena A) za izvajanje reform in naložbenih projektov, vključenih v načrt za okrevanje in odpornost, ne bo bistveno škodoval okoljskim ciljem v smislu člena 17 Uredbe (EU) 2020/852 Evropskega parlamenta in Sveta (načelo, da se ne škoduje bistveno).

(25)Luksemburški načrt za okrevanje in odpornost vključuje sistematično oceno vsakega ukrepa glede na „načelo, da se ne škoduje bistveno“. Na podlagi predloženih informacij je mogoče oceniti, da bodo ukrepi skladni z načelom, na primer zaradi utemeljitve načinov izvajanja obstoječega zakonodajnega okvira EU in luksemburškega zakonodajnega okvira, s katerimi se preprečuje kakršna koli znatna škoda. Prispevek k zelenemu prehodu, vključno z biotsko raznovrstnostjo (26)V skladu s členom 19(3)(e) Uredbe (EU) 2021/241 in oddelkom 2.5 Priloge V k navedeni uredbi načrt za okrevanje in odpornost vsebuje ukrepe, ki v veliki meri (ocena A) prispevajo k zelenemu prehodu, vključno z biotsko raznovrstnostjo, ali k obravnavanju izzivov, ki iz tega izhajajo. Za ukrepe, ki podpirajo podnebne cilje, je namenjen znesek, ki predstavlja 60,9 % skupnih dodeljenih sredstev za načrt, izračunano po metodologiji iz Priloge VI k Uredbi (EU) 2021/241. V skladu s členom 17 Uredbe (EU) 2021/241 je načrt za okrevanje in odpornost skladen z informacijami iz nacionalnega energetskega in podnebnega načrta za obdobje 2021–2030. (27)V luksemburškem načrtu za okrevanje in odpornost je velik poudarek na zelenem prehodu. Velik del naložb bo namenjen projektom na tem področju. Načrt vključuje ukrep za inovativen razvoj zmogljivosti za proizvodnjo energije iz obnovljivih virov na specifični lokaciji. Luksemburg bo uvedel program podpore za polnilne postaje za električna vozila. Podprl bo tudi ukrepe za varstvo in obnovo biotske raznovrstnosti s konvencijami med vlado in občinami. Drugi izzivi, kot je energijska prenova stavb, niso v ospredju pri nobenem naložbenem ukrepu, kar je v veliki meri posledica nizkega najvišjega finančnega prispevka. Enako velja za razvoj infrastrukture javnega prevoza, ki pa ga Luksemburg izvaja neodvisno od podpore na podlagi Uredbe (EU) 2021/241. (28)Na splošno naj bi imeli ukrepi, opisani v načrtu, trajen učinek pri prehodu na zeleno gospodarstvo. Znatno naj bi prispevali k napredku pri doseganju nacionalnih podnebnih in energetskih ciljev, kot so določeni v luksemburškem nacionalnem energetskem in podnebnem načrtu, za kar so potrebni dodatni ukrepi. Prispevali naj bi tudi k energetskim in podnebnim ciljem Unije za leto 2030 in cilju podnebne nevtralnosti Unije do leta 2050. Prispevek k digitalnemu prehodu (29)V skladu s členom 19(3)(f) Uredbe (EU) 2021/241 in oddelkom 2.6 Priloge V k navedeni uredbi načrt za okrevanje in odpornost vsebuje ukrepe, ki v veliki meri (ocena A) prispevajo k digitalnemu prehodu ali k obravnavanju izzivov, ki iz tega izhajajo. Za ukrepe, ki podpirajo digitalne cilje, je namenjen znesek, ki predstavlja 31,6 % skupnih dodeljenih sredstev za načrt, izračunano po metodologiji iz Priloge VII k Uredbi (EU) 2021/241. (30)K digitalnemu prehodu prispeva sklop ukrepov, vključenih v luksemburški načrt za okrevanje in odpornost. Številne naložbe so namenjene digitalizaciji javne uprave in ponujenih storitev ter zdravstvenega sistema, da bi se povečale njihova uspešnost, učinkovitost in interoperabilnost. Načrt vključuje tudi naložbe za razvoj osnovnih in naprednih digitalnih znanj in spretnosti. To bi moralo spodbuditi digitalizacijo in inovacije ter prispevati k zadovoljevanju povpraševanja na trgu dela. (31)Luksemburški načrt za okrevanje in odpornost vključuje tudi ukrepe za obravnavanje izzivov, ki so posledica digitalnega prehoda. Ena od vključenih naložb je razvoj izjemno varne komunikacijske infrastrukture, ki temelji na kvantni tehnologiji in bi morala prispevati k varnosti osebnih podatkov, kar je velik izziv prehoda. Cilj načrta je tudi digitalizacija Agencije za razvoj zaposlovanja (ADEM), da se izboljša učinkovitost javnih organov pri zadovoljevanju potreb trga dela. Trajen učinek (32)V skladu s členom 19(3)(g) Uredbe (EU) 2021/241 in oddelkom 2.7 Priloge V k navedeni uredbi se pričakuje, da bo imel načrt za okrevanje in odpornost v veliki meri (ocena A) trajen učinek na Luksemburg. (33)Izvajanje naložb in reform, ki jih je predvidel Luksemburg v svojem načrtu, je bilo zasnovano kot dodaten vzvod v podporo Luksemburgu pri doseganju dolgoročnih ciljev. Ukrepi, predstavljeni v načrtu, se osredotočajo na inovativne in trajnostne gospodarske dejavnosti z znatnim potencialom izkoriščanja. Luksemburg s številnimi inovativnimi projekti diverzificira svojo gospodarsko dejavnost, ustvarja nove naložbene priložnosti in se podaja na pot odpornejše rasti. Poleg tega je cilj načrta za okrevanje in odpornost zagotoviti ustrezen odziv na trenutno zdravstveno krizo, ki bo verjetno še povečala obstoječe neenakosti. Trajni učinek načrta se lahko poveča tudi s sinergijami med načrtom in drugimi programi, vključno s tistimi, ki se financirajo iz skladov kohezijske politike. (34)Vsi trije stebri načrta za okrevanje in odpornost so namenjeni strukturnim spremembam politik. Pobude, ki spodbujajo digitalna znanja in spretnosti, so namenjene krepitvi in diverzifikaciji poklicnih znanj in spretnosti iskalcev zaposlitve in zaposlenih v shemah skrajšanega delovnega časa, s posebnim poudarkom na razvoju digitalnih znanj in spretnosti. Dolgoročneje bi morale reforme, vključene v načrt za spodbujanje vseživljenjskega učenja in izboljšanje ustreznosti usposabljanj glede na potrebe trga dela, povečati odpornost trga dela. Ukrepi, vključeni v načrt, bi morali prispevati k izboljšanju odpornosti in uspešnosti zdravstvenega sektorja z odpravljanjem pomanjkanja zdravstvenih delavcev ter znanj in spretnosti, spodbujanjem boljšega upravljanja in digitalizacije zdravstvenega sektorja, vključno s telemedicino. Pričakuje se, da bodo ukrepi za pospešitev razogljičenja prometa pozitivno prispevali k zelenemu prehodu s spodbujanjem uporabe obnovljivih virov energije in ustvarjanjem novih „zelenih“ delovnih mest. Poleg tega naj bi za spodbujanje preglednejšega in pravičnejšega gospodarstva reforme, vključene v načrt, okrepile pravni nadzorni okvir za boj proti pranju denarja in financiranju terorizma. Zato je mogoče skleniti, da naj bi reforme in naložbe v zadevne politike vnesle trajne strukturne spremembe. Spremljanje in izvajanje (35)V skladu s členom 19(3)(h) Uredbe (EU) 2021/241 in oddelkom 2.8 Priloge V k navedeni uredbi so ureditve, predlagane v načrtu za okrevanje in odpornost za zagotovitev učinkovitega spremljanja in izvajanja načrta za okrevanje in odpornost, vključno s predvidenim časovnim razporedom, mejniki in cilji ter povezanimi kazalniki, ustrezne (ocena A). (36)Luksemburg je predstavil zanesljiv sistem revizij in kontrol z jasno institucionalno strukturo, dodelitvijo nalog in mehanizmi poročanja, ki bi morali zagotoviti pozorno spremljanje doseganja mejnikov in ciljev. Splošno odgovornost za načrt nosi direktorat za gospodarske in proračunske zadeve na ministrstvu za finance, ki deluje kot enotna kontaktna točka za Komisijo. Opravlja nalogo upravljavske službe, odgovoren je tudi za pripravo zahtevka za plačilo in izjav o upravljanju ter usklajuje in spremlja izvajanje načrta za okrevanje in odpornost. Upravljavska služba je odgovorna za združevanje vseh informacij v zvezi s kazalniki, za katere izvaja tudi preverjanja skladnosti in splošneje nadzor kakovosti. Luksemburg je navedel, da že poteka razvoj informacijskega sistema za upravljanje in poročanje glede mejnikov in ciljev, da bodo izpolnjene posebne zahteve glede upravljanja in poročanja, opisane v načrtu. Luksemburg bi moral v skladu s členom 20(5)(e) Uredbe (EU) 2021/241 ta ukrep izvesti zaradi skladnosti s členom 22 navedene uredbe, in sicer tako, da pred prvim zahtevkom za plačilo potrdi status njegovega izvajanja. Opravljena bo namenska revizija sistema. V poročilu bi bilo treba analizirati vse s tem povezane ugotovljene pomanjkljivosti in sprejete ali načrtovane popravljalne ukrepe. To bi moralo zlasti zagotoviti, da ima Luksemburg sistem, ki izpolnjuje ustrezne zahteve. V skladu s tem je bil uveden mejnik za zagotovitev, da se sistem uvede pred prvim zahtevkom za plačilo. (37)Splošni finančni inšpektorat (Inspection Générale des Finances – IGF), ki je tudi revizijski organ za sklade z deljenim upravljanjem, bi moral delovati kot revizijski organ za izvajanje načrta. Na podlagi odločitve Luksemburga, da predloži en zahtevek za plačilo na leto, bi moral revizijski organ vsako leto izvesti revizije operacij in revizijo sistema, na podlagi katerih bi pripravil letno revizijsko poročilo. V tem poročilu bo ocenil, ali upravljavski in kontrolni sistem deluje učinkovito, da lahko razumno zagotovi, da so mejniki in cilji, navedeni v Komisiji predloženih zahtevkih za plačilo pravilni. Revizijski organ je neodvisen od upravljavske službe, kar zagotavlja ustrezno ločitev nalog. (38)Mejniki in cilji so pomembni tudi za že izvedene ukrepe, ki so upravičeni v skladu s členom 17(2) Uredbe. Da se upraviči zahtevek za izplačilo, je potrebno zadovoljivo doseganje teh mejnikov in ciljev v daljšem časovnem obdobju. (39)Države članice bi morale zagotoviti, da se finančna podpora v okviru mehanizma sporoči in potrdi v skladu s členom 34 Uredbe (EU) 2021/241. Tehnična podpora se lahko zahteva v okviru Instrumenta za tehnično podporo, da se državam članicam pomaga pri izvajanju njihovega načrta. Izračun stroškov

(40)V skladu s členom 19(3)(i) Uredbe (EU) 2021/241 in oddelkom 2.9 Priloge V k navedeni uredbi je utemeljitev v načrtu o znesku ocenjenih skupnih stroškov načrta za okrevanje in odpornost v srednji meri (ocena B) razumna in verjetna, skladna z načelom stroškovne učinkovitosti ter sorazmerna s pričakovanim nacionalnim gospodarskim in socialnim učinkom. (41)Luksemburg je za vsako reformo in naložbo v načrtu za okrevanje in odpornost predložil pojasnilo in dokumentacijo za utemeljitev ocen stroškov. Prejete informacije o stroških se na splošno štejejo za popolne in razumljive, čeprav bi bilo mogoče za nekatere ukrepe zagotoviti dodatne dokaze in boljšo razlago osnovnih predpostavk ter s tem doseči oceno A. Splošni finančni inšpektorat je preveril vse ukrepe, zajete v načrtu za okrevanje in odpornost, da bi zagotovil, da so ocenjeni stroški razumni in verjetni. Vendar dokazila o tem preverjanju niso bila predložena. Na podlagi prejetih informacij so ocenjeni stroški za veliko večino reform in naložb v srednji meri „razumni“. Luksemburg je na splošno predložil omejene pretekle in primerjalne informacije o stroških, da bi se ocenila verjetnost ocen stroškov. Za ukrepe, ki so se začeli izvajati od 1. februarja 2020, so bili predloženi računi, razpisna dokumentacija in projektni načrti načrtovanih naložb. Zato so ocenjeni stroški za veliko večino reform in naložb v srednji meri „verjetni“. Poleg tega so ocenjeni skupni stroški načrta za okrevanje in odpornost v skladu z načelom stroškovne učinkovitosti ter sorazmerni s pričakovanim nacionalnim gospodarskim in socialnim učinkom. (42)Luksemburg je predložil zadostne informacije in dokaze, da se znesek ocenjenih stroškov reform in naložb iz načrta za okrevanje in odpornost, ki naj bi se financirale na podlagi Uredbe (EU) 2021/241, ne bo kril z obstoječim ali načrtovanim financiranjem Unije. Zaščita finančnih interesov (43)V skladu s členom 19(3)(j) Uredbe (EU) 2021/241 in oddelkom 2.10 Priloge V k navedeni uredbi so ureditve, predlagane v načrtu za okrevanje in odpornost, ter dodatni ukrepi iz tega sklepa ustrezni (ocena A) za preprečevanje, odkrivanje in odpravljanje korupcije, goljufij in nasprotij interesov pri uporabi sredstev, zagotovljenih v skladu z navedeno uredbo, in pričakuje se, da se bo z ureditvami učinkovito preprečilo dvojno financiranje iz navedene uredbe in drugih programov Unije. To ne posega v uporabo drugih instrumentov in orodij za spodbujanje in uveljavljanje skladnosti s pravom EU, vključno z instrumenti in orodji za preprečevanje, odkrivanje in odpravljanje korupcije, goljufij in nasprotij interesov ter za zaščito finančnih sredstev Unije v skladu z Uredbo (EU) 2020/2092 Evropskega parlamenta in Sveta. (44)Kar zadeva preprečevanje, odkrivanje in odpravljanje resnih nepravilnosti, je v načrtu opisana nacionalna organizacijska struktura, ki zajema naloge, ki jih je treba opraviti na podlagi kartiranja tveganj, odgovornosti in načinov za preprečevanje, odkrivanje in odpravljanje goljufij, korupcije in nasprotij interesov, ne glede na to, kje se pojavijo. Potrjena je tudi uporaba enotnega orodja za podatkovno rudarjenje in oceno tveganja, ki naj bi ga zagotovila Komisija. Rezultate kontrol bi bilo treba povzeti v poročilu, sestavljenem med kontrolo odhodkov. Vendar vsi postopki za zaščito finančnih interesov Unije, opisani v načrtu, še niso vzpostavljeni; zaključeni naj bi bili do četrtega četrtletja 2021. Luksemburg bi moral v skladu s členom 20(5)(e) Uredbe (EU) 2021/241 te postopke izvesti zaradi skladnosti s členom 22 navedene uredbe, in sicer tako, da pred prvim zahtevkom za plačilo potrdi status njihovega izvajanja. To bi moralo zlasti zagotoviti, da ima Luksemburg sistem, ki izpolnjuje ustrezne zahteve. V skladu s tem je bil uveden mejnik za zagotovilo glede zaščite finančnih interesov Unije pred prvim zahtevkom za plačilo. (45)Izvajajo se posebni ukrepi za preverjanje skladnosti s pravili v zvezi z javnimi naročili, da se prepreči korupcija in zaščitijo finančni interesi. Revizijski pristop splošnega finančnega inšpektorata bi moral temeljiti na letni reviziji sistema, ki bi zajemala vzpostavljeni sistem poročanja o mejnikih in ciljih, pa tudi sistem notranje kontrole za preprečevanje, odkrivanje in odpravljanje goljufij, nasprotij interesov, korupcije in dvojnega financiranja, ter letnih revizijah operacij na podlagi ustreznega vzorca. Skladnost načrta (46)V skladu s členom 19(3)(k) Uredbe (EU) 2021/241 in oddelkom 2.11 Priloge V k navedeni uredbi načrt v veliki meri (ocena A) vključuje ukrepe za izvajanje reform in javnih naložbenih projektov, ki predstavljajo usklajeno delovanje. (47)Luksemburški načrt za okrevanje in odpornost sestavlja osem komponent z uravnoteženo kombinacijo naložb in reform. Vsaka komponenta je oblikovana kot skladna kombinacija ukrepov in ima tudi sinergije s preostalim načrtom. Tako se naložbe in reforme, vključene v načrt, bodisi v isti komponenti bodisi v različnih komponentah, medsebojno krepijo ali dopolnjujejo, in noben ukrep ne nasprotuje drugemu ali spodkopava učinkovitosti drugega ukrepa. Enakost (48)Enake možnosti v obliki enakega dostopa za vse do postopkov javne uprave in usposabljanja ter digitalnega vključevanja so bile upoštevane predvsem pri zasnovi komponent 1A („Usposabljanje, preusposabljanje in izpopolnjevanje“) in 3B („Posodabljanje javne uprave“). Osebe z manj digitalnimi znanji in spretnostmi, starejše osebe in osebe brez pametnega telefona so bile deležne posebne pozornosti pri zasnovi ukrepov, ki sestavljajo ti komponenti. Poleg tega naložba v telemedicino kot del komponente 1B („Povečanje odpornosti zdravstvenega sistema“) zagotavlja razpoložljivost storitev prek telefona in elektronske pošte za digitalno vključevanje oseb z manj digitalnimi znanji in spretnostmi ter starejših. Nazadnje, cilj stanovanjskega pakta 2.0 v komponenti 1C („Povečanje ponudbe cenovno dostopnih in trajnostnih javnih stanovanj“) je razširiti dostop do stanovanj za gospodinjstva z nizkimi dohodki, ki imajo težave pri nakupu ali najemu stanovanja na zasebnem trgu. Samoocena varnosti (49)Samoocena varnosti v skladu s členom 18(4)(g) Uredbe (EU) 2021/241 ni bila predložena, saj je Luksemburg ni štel za potrebno. Čezmejni in večdržavni projekti (50)Znaten znesek v načrtu za okrevanje in odpornost je namenjen naložbi v infrastrukturo za kvantno komunikacijo, ki spada pod pobudo za evropsko infrastrukturo za kvantno komunikacijo (EuroQCI). To namensko financiranje in naložbe so usmerjeni na strateško področje, kot je opredeljeno v posodobljeni evropski industrijski strategiji, ter bodo prispevali h krepitvi zmogljivosti in postavljanju temeljev za povečanje odpornosti. Vzpostavili bodo nov ekosistem v Luksemburgu, ki bo ustvaril visoko kvalificirano strokovno znanje in delovna mesta na področju napredne digitalne tehnologije. Vključevali bodo tudi razvoj in vzpostavitev čezmejnih povezav med sosednjimi nacionalnimi mrežami za kvantne komunikacije. Postopek posvetovanja (51)Osnutek načrta za okrevanje in odpornost je bil predložen parlamentarnemu odboru za finance in proračun, njegove povratne informacije pa so bile vključene v dokončanje načrta. Potem ko je vlada načrt sprejela, je bil predstavljen zadevnim parlamentarnim odborom in na plenarnem zasedanju. Poslanci so izrazili svoja stališča v razpravi, ki je sledila pred uradno predložitvijo. Osnutek načrta za okrevanje in odpornost je bil predložen tudi socialnim partnerjem, ki so izrazili svoja stališča o prednostnih nalogah, ki bi jih bilo treba upoštevati v načrtu. Potem ko je vlada načrt sprejela, je bil ponovno predložen socialnim partnerjem. Da bi se zagotovila odgovornost ustreznih akterjev, je nujno vključiti vse lokalne organe in zadevne deležnike, tudi socialne partnerje, v celotno izvajanje naložb in reform, vključenih v načrt. Pozitivna ocena (52)Potem ko je Komisija v skladu s členom 20(2) Uredbe (EU) 2021/241 pozitivno ocenila luksemburški načrt za okrevanje in odpornost z ugotovitvijo, da načrt zadovoljivo izpolnjuje merila za oceno iz navedene uredbe, bi bilo treba v tem sklepu določiti reforme in naložbene projekte, potrebne za izvajanje načrta, ustrezne mejnike, cilje in kazalnike ter znesek, ki ga Unija da na voljo za izvajanje načrta v obliki nepovratne finančne podpore.